**Работник, поразен от волтова дъга при качване върху жп цистерна**

1. **Обстоятелства:**

На 08.04.2015 г. между 14.00 и 14.30 часа работник, назначен на длъжност „специалист логистика и търговия” (определен от работодателя да изпълнява и функциите на специалист по безопасност и здраве при работа), инспектира състоянието на жп цистерни от жп композиции за превоз на дизелово гориво, разположени на 11-и и 12-и коловози на разпределителен пункт на товарен парк на товарна гара.

Работникът не е забелязал, че последните две жп цистерни от композицията се намират под контактната мрежа. При качването си на цистерната той попада в пространството между контактната електрическа мрежа /25 kV/ и цистерната и предизвиква прескачането на високоволтова дъга, от която е поразен с летален изход.

1. **Причини за злополуката, нарушени нормативните актове и лица, допуснали нарушения:**
2. При извършената проверка се констатира, че работодателят не е изпълнил задължението си да осигури ефективен контрол за извършване на работата по безопасен начин и без риск за живота и здравето на работещите при изпълнение на служебните задължения на лицата, назначени на длъжност „специалист логистика и търговия” , тъй като е допуснал работник да навлезе в опасна зона на разпределителен пункт на товарна гара Варна за инспектиране на жп цистерни за превоз на дизелово гориво, което е завършило с летален изход за лицето. С това са нарушени разпоредбите на чл.16, ал.1, т.6 от Закона за здравословни и безопасни условия на труд (обн. ДВ, бр.124/1997 г.), във връзка с чл.275, ал.1 от Кодекса на труда.
3. При проверката се установи, че работодателят не е документирал, срещу подпис в книгата за начален инструктаж, проведения начален инструктаж по безопасност и здраве при работа на работника, назначен на длъжност „специалист логистика и търговия”, с което са нарушени разпоредбите на чл.11, ал.5, във връзка с чл.12, ал.1 и ал.2 от Наредба № РД-07-2 за условията и реда за провеждане на периодично обучение и инструктаж на работниците и служителите по правилата за осигуряване на ЗБУТ (ДВ,бр.102/2009 г.).
4. В представените при проверката служебни бележки за проведен начален инструктаж по безопасност, липсват име, фамилия и длъжност на лицето, провело инструктажа, както и длъжността на инструктираното лице, с което същите не отговарят на приложение №2 към чл. 12, ал. 3 от Наредба № РД-07-2 за условията и реда за провеждане на периодично обучение и инструктаж на работниците и служителите по правилата за осигуряване на ЗБУТ (ДВ 102/2009 г.).
5. В представената при проверката оценка на риска не е оценен рискът от трудова злополука и рискът за здравето и безопасността на работещите, назначени на длъжност „специалист логистика и търговия”, при изпълнението на служебните им задължения, в т.ч. и при посещение на обектите на спедиторите (в т.ч. ЖП гари и други), с което са нарушени изискванията на чл.217, ал.2 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ,бр.88/1999 г.) и чл.16, ал.1, т.1 от Закона за здравословни и безопасни условия на труд (ДВ,бр.124/1997 г.)
6. **Предприети мерки:**

* Дадени са предписания за всяко констатирано нарушение.
* За отстраняване на констатираните нарушения, посочени в т.1 и т.2 от протокола, на работодателя са съставени и връчени 2 броя АУАН.